Document ID: 31999R1547

31999R1547
L 185/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1547/1999 AL COMISIEI
din 12 iulie 1999
de stabilire a procedurilor de control care trebuie aplicate, în conformitate cu Regulamentul (CEE) nr. 259/93 al Consiliului, transporturilor de anumite tipuri de deșeuri către anumite țări care nu intră sub incidența Deciziei OCDE C(92) 39 final
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 259/93 al Consiliului din 1 februarie 1993 privind supravegherea și controlul transporturilor de deșeuri în interiorul, la intrarea și la ieșirea din Comunitatea Europeană (1), astfel cum a fost modificat ultima dată prin Regulamentul (CE) nr. 2408/98 al Comisiei (2), în special articolul 17 alineatul (3),
după consultarea țărilor de destinație în cauză,
(1)
Întrucât Regulamentul (CEE) nr. 259/93 al Consiliului, la articolul 1 alineatul (3) litera (a), exclude din domeniul său de aplicare transporturile de deșeuri destinate exclusiv valorificării și care figurează în anexa II la regulamentul respectiv, astfel cum a fost modificată prin Decizia 98/368/CE a Comisiei (3), cu excepția dispozițiilor de la articolul 17 alineatele (1), (2), (3), printre altele.
(2)
Întrucât, în conformitate cu articolul 17 alineatul (1) din Regulamentul (CEE) nr. 259/93, Comisia a notificat tuturor țărilor, pentru care nu se aplică Decizia Consiliului OCDE C(92) 39 final din 30 martie 1992 privind controlul transporturilor transfrontaliere de deșeuri destinate operațiunilor de valorificare, lista deșeurilor care figurează în anexa II la regulamentul menționat anterior; Comisia a solicitat o confirmare că aceste deșeuri nu fac obiectul unui control în țara de destinație și a invitat aceste țări să precizeze dacă deșeurile respective trebuie să fie supuse procedurilor de control aplicabile anexelor III sau IV la regulamentul menționat anterior sau procedurii prevăzute la articolul 15 din regulamentul menționat anterior.
(3)
Întrucât anumite țări au precizat că aceste deșeuri trebuie să fie supuse uneia dintre aceste proceduri de control; în conformitate cu articolul 17 alineatul (3) din Regulamentul (CEE) nr. 259/93, Comisia adoptă Decizia 94/575/CE din 20 iulie 1994 de stabilire a procedurii de control prevăzute de Regulamentul (CEE) nr. 259/93 al Consiliului în ceea ce privește anumite transporturi de deșeuri către anumite țări nemembre ale Organizației pentru Cooperare și Dezvoltare Economică (OCDE) (4).
(4)
Întrucât anumite țări ale OCDE nu aplică încă Decizia OCDE C(92) 39 final, dar ar putea să o facă în viitor.
(5)
Întrucât alte țări terțe au precizat, de asemenea, că se impune aplicarea uneia dintre procedurile de control prevăzute de Regulamentul (CEE) nr. 259/93.
(6)
Întrucât Comisia a notificat cererile acestor țări terțe comitetului instituit în conformitate cu articolul 18 din Directiva 75/442/CEE a Consiliului din 15 iulie 1975 privind deșeurile (5), astfel cum a fost modificată ultima dată prin Decizia 96/350/CE a Comisiei (6).
(7)
Întrucât, în conformitate cu articolul 17 alineatul (3) din Regulamentul (CEE) nr. 259/93, atunci când aceste deșeuri se supun unui control în țara de destinație sau la cererea acestei țări, exporturile de aceste deșeuri către țara în cauză se supun unui control.
(8)
Întrucât se cuvin actualizarea și reunirea într-un text unic a tuturor normelor de export privind țările menționate anterior și, din dorința de claritate și securitate juridică, enumerarea categoriilor de deșeuri care nu se supun procedurilor de control; se impune, în consecință, abrogarea Deciziei 94/575/CE.
(9)
Întrucât, în ceea ce privește transporturile către țările ACP, articolul 39 din a patra convenție ACP-CE, semnată la Lomé, la 15 decembrie 1989 (7), interzice exporturile de deșeuri periculoase enumerate în anexele I și II la Convenția de la Basel privind controlul transporturilor transfrontaliere de deșeuri periculoase și al eliminării lor, care a fost încheiată, în numele Comunității, prin Decizia 93/98/CEE a Consiliului (8); pe lângă aceasta, câteva dintre aceste deșeuri figurează în anexa II la Regulamentul (CEE) nr. 259/93; în aceste condiții, se cuvine, pentru a respecta obligațiile internaționale ale Comunității, a se preciza, în mod clar, că se interzic transporturile acestor deșeuri către țările ACP,
ADOPTĂ PREZENTUL REGULAMENT:
Articolul 1
(1) Procedura de control aplicabilă deșeurilor enumerate în anexa III la Regulamentul (CEE) nr. 259/93 se aplică exporturilor către țările menționate în anexa A la prezentul regulament în ceea ce privește categoriile de deșeuri care figurează în anexa II la Regulamentul (CEE) nr. 259/93 și care sunt indicate în anexa A menționată anterior.
(2) Procedura de control aplicabilă deșeurilor enumerate în anexa IV la Regulamentul (CEE) nr. 259/93 se aplică exporturilor către țările menționate în anexa B la prezentul regulament în ceea ce privește categoriile de deșeuri care figurează în anexa II la Regulamentul (CEE) nr. 259/93 și care sunt indicate în anexa B menționată anterior.
(3) Procedura de control prevăzută la articolul 15 din Regulamentul (CEE) nr. 259/93 se aplică exporturilor către țările menționate în anexa C la prezentul regulament în ceea ce privește categoriile de deșeuri care figurează în anexa II la Regulamentul (CEE) nr. 259/93 și care sunt indicate în anexa C menționată anterior.
(4) Fără a aduce atingere articolului 1 alineatul (3) literele (b), (c), (d) și (e) și articolului 11 din Regulamentul (CEE) nr. 259/93, nu se aplică nici o procedură de control exporturilor către țările menționate în anexa D la prezentul regulament în ceea ce privește categoriile de deșeuri care figurează în anexa II la Regulamentul (CEE) nr. 259/93 și care sunt indicate în anexa D menționată anterior.
(5) De îndată ce o țară membră a OCDE care este menționată în anexele A, B și/sau C și care nu intră sub incidența Deciziei OCDE C(92) 39 final în momentul intrării în vigoare a prezentului regulament pune în aplicare decizia OCDE menționată anterior, nu i se mai aplică prezentul regulament.
Articolul 2
Dispozițiile de la articolul 1 nu aduc atingere interdicțiilor prevăzute în a patra convenție ACP-CE în ceea ce privește transporturile de deșeuri către țările ACP.
Articolul 3
Decizia 94/575/CE se abrogă.
Articolul 4
Prezentul regulament intră în vigoare în a treizecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 iulie 1999.

Labels: 3
5
20